Լոուրենս Գոուինգ

Սըր Լոուրենս Բարնետ Գոուինգ (, ), անգլիացի նկարիչ, գրող և ուսուցիչ, «Բրիտանական կայսրության շքանշանի» ասպետ, Լոնդոնի Գեղարվեստի թագավորական ակադեմիայի անդամ։ Սկզբնապես ճանաչվելով որպես դիմանկարիչ և բնանկարիչ՝ արագորեն հայտնիություն է ձեռք բերել որպես արվեստաբան-մանկավարժ, գրող և վերջապես կուրատոր և թանգարանային հոգաբարձու։ Բնութագրվել է որպես «The Establishment» ընկերության նշանավոր անդամ։ Որպես արվեստագիտության ուսանող հիմնականում ինքնուս է եղել։

Վաղ կյանք
Ծնվել է արևելյան Լոնդոնի Հակնի թաղամասում, կտորեղեն վաճառող Հորաս Գոուինգի և իր կնոջ՝ Լուիզի ընտանիքում․ առաջին նկարը վերնագրված էր «Mare Street, Hackney», որն առնչություն ուներ իր հայրիկի խանութի հետ։ Մի շարք տարբեր դպրոցներ հաճախելուց հետո, 1938 թվականին աշխատել է Ուիլիամ Քոլդսթրիմի հետ՝ «Euston Road School» նկարիչների ընկերությունում․ Քոլդսթրիմը դառնալու էր նրա անբաժան ընկերը։ Երկրորդ համաշխարհային պատերազմի տարիներին հանդես է եկել դրա դեմ։

Կարիերա 
1940-ական թվականներին ճանաչվել է որպես նկարիչ և ողջ կյանքի ողջ ընթացքում նրա վրձնին էին հավակնում այնպիսի հանրահայտ անձինք, ինչպիսիք էին՝ Կլեմենտ Էթլինը, Էդուարդ Հալիֆաքսը, Վերոնիկա Վեդգուդը և Էդգար Դուգլաս Էդրիանը։ Միևնույն ժամանակ շարունակել է բացօթյա բնանկարչությունը, որը սովորել էր Մորիս Ֆեյլդից՝ դպրոցում։ Բլումսբերիի արվեստի քննադատ Քլայվ Բելի հովանավորյալն էր։

Գոուինգը սկսել է դասավանդել 1948 թվականին, նախ որպես կերպարվեստի պրոֆեսոր Դարհեմի համալսարանի (այժմ՝ Նյուքասլի համալսարանի) Քինգս քոլեջում 1948-1958 թվականներին, այնուհետև 1958-1965 թվականներին որպես Չելսիի գեղարվեստի դպրոցի տնօրեն, 1967-1975 թվականներին Լիդսի համալսարանում որպես կերպարվեստի պրոֆեսոր, վերջապես՝ 1975-1985 թվականներին որպես Լոնդոնի համալսարանական քոլեջի Սլեյդ գեղարվեստի դպրոցի տնօրեն։ Միևնույն ժամանակ հեղինակել է մի շարք արվեստի մենագրություններ և կատալոգներ Յան Վերմեերի, Ուիլյամ Հոգարթի, Ուիլյամ Թըրների, Պոլ Սեզանի, Անրի Մատիսի և Լյուսյեն Ֆրոյդի վերաբերյալ։ Կազմակերպել է խոշոր ցուցահանդեսներ, այդ թվում՝ 1966 թվականին Ժամանակակից արվեստի թանգարանում Թըրների համար, 1966 թվականին Նյու Յորքում և 1968 թվականին Լոնդոնում Մաթիսի համար, և Սեզանի համար, որը 1988-89 թվականներին ցուցադրվել է Գեղարվեստի թագավորական ակադեմիայից մինչև Օրսե թանգարան և Արվեստի ազգային պատկերասրահ։

Գոուինգը Թեյթի պատկերասրահի, Դիմանկարների ազգային պատկերասրահի և Բրիտանական թանգարանի հոգաբարձու էր և Մեծ Բրիտանիայի Արվեստի խորհրդի անդամ։ 1978 թվականին որպես գործընկեր ընտրվել է Գեղարվեստի թագավորական ակադեմիայում, և նրա հավաքածուների պատվավոր կուրատոր է դարձել 1985 թվականին։ 1980-ական թվականների մեկնել է Միացյալ Նահանգներ՝ ծառայելու որպես Քրես պրոֆեսոր Վաշինգտոնի Ազգային պատկերասրահում և եղել է նաև Վաշինգտոնի Ֆիլիպսի հավաքածուի կուրատոր։ Ասպետադրվելով 1982 թվականին՝ 1985 թվականին նա Ֆրանսիայում ստացել է «Order of Arts and Letters» շքանշանը։

1980 թվականին Էդինբուրգի Հերիոտ Ուատ համալսարանում ստացել է պատավավոր դոկտորի կոչում։

Ընտանիք
Բլումսբերի խմբի անդամ, գրող Ջուիլիա Ստրաչիի հետ երկարատև ընկկերությունից և ամուսնությունից հետո, 1967 թվականին ամուսնացել է Ջեննի Ուոլիսի հետ և ունեցել երեք դուստր։

Մահ
Մահացել է սրտի անբավարարությունից 73 տարեկան հասակում։

Ծանոթագրություններ

Արտաքին հղումներ

Paintings in the Tate collection
 Paintings in the National Portrait Gallery
 Profile on Royal Academy of Arts Collections

1918 ծնունդներ
1991 մահեր
Անգլիացի դիմանկարիչներ
Անգլիացի արվեստաբաններ
Արվեստի և գրականության ֆրանսիական շքանշանի ասպետներ
Անգլիացի գրողներ
Անգլիացի նկարիչներ
Անգլիացի արվեստագետներ
Անգլիացի մանկավարժներ
Սրտամկանի ինֆարկտից մահացածներ